CELEX: 32021R2066
Language: sk
Date: 2021-08-25 00:00:00
Title: Delegované nariadenie Komisie (EÚ) 2021/2066 z 25. augusta 2021, ktorým sa dopĺňa nariadenie Európskeho parlamentu a Rady (EÚ) 2019/1022, pokiaľ ide o podrobnosti plnenia povinnosti vylodiť úlovky v prípade určitých populácií žijúcich pri morskom dne v západnej časti Stredozemného mora v období 2022 – 2024

26.11.2021   
               
               
                  SK
               
               
                  Úradný vestník Európskej únie
               
               
                  L 421/17
               
            
         DELEGOVANÉ NARIADENIE KOMISIE (EÚ) 2021/2066
         z 25. augusta 2021,
         ktorým sa dopĺňa nariadenie Európskeho parlamentu a Rady (EÚ) 2019/1022, pokiaľ ide o podrobnosti plnenia povinnosti vylodiť úlovky v prípade určitých populácií žijúcich pri morskom dne v západnej časti Stredozemného mora v období 2022 – 2024
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1022 z 20. júna 2019, ktorým sa ustanovuje viacročný plán pre rybolov populácií žijúcich pri morskom dne v západnej časti Stredozemného mora a ktorým sa mení nariadenie (EÚ) č. 508/2014 (1), a najmä na jeho článok 14,
         keďže:
         
                     (1)
                  
                  
                     Nariadením (EÚ) 2019/1022 sa stanovuje viacročný plán, ktorý sa týka rybolovu druhov žijúcich pri morskom dne v západnej časti Stredozemného mora. Článkom 14 uvedeného nariadenia sa Komisia splnomocňuje prijímať delegované akty s cieľom doplniť dané nariadenie bližším špecifikovaním podrobností povinnosti vylodiť úlovky pre všetky populácie druhov v západnej časti Stredozemného mora, na ktoré sa vzťahuje povinnosť vylodiť úlovky, a pre náhodné úlovky pelagických druhov v rámci rybolovu populácií v súlade s uvedeným ustanovením.
                  
               
                     (2)
                  
                  
                     Delegovaným nariadením Komisie (EÚ) 2017/86 (2) sa na základe troch spoločných odporúčaní, ktoré Komisii v roku 2016 predložilo niekoľko členských štátov s priamym hospodárskym záujmom na rybolove v Stredozemnom mori (Grécko, Španielsko, Francúzsko, Chorvátsko, Taliansko, Cyprus, Malta a Slovinsko), stanovil plán pre odhadzovanie úlovkov pri rybolove určitých druhov žijúcich pri morskom dne v Stredozemnom mori uplatniteľný od 1. januára 2017 do 31. decembra 2019. Uvedené tri spoločné odporúčania sa týkali západnej časti Stredozemného mora, Jadranského mora a juhovýchodnej časti Stredozemného mora.
                  
               
                     (3)
                  
                  
                     Španielsko, Francúzsko a Taliansko (ďalej len „skupina na vysokej úrovni Pescamed“) predložili 7. mája 2021 Komisii spoločné odporúčanie, v ktorom navrhujú predĺženie určitých výnimiek z povinnosti vylodiť úlovky pri rybolove druhov žijúcich pri morskom dne v západnej časti Stredozemného mora po konzultáciách v rámci Poradnej rady pre Stredozemné more (MEDAC).
                  
               
                     (4)
                  
                  
                     Toto spoločné odporúčanie posúdil v období od 17. do 21. mája 2021 Vedecký, technický a hospodársky výbor pre rybárstvo (ďalej len „STECF“) (3).
                  
               
                     (5)
                  
                  
                     Skupina na vysokej úrovni Pescamed predložila 21. júla 2021 aktualizované spoločné odporúčanie, ktoré bolo zosúladené s posúdením STECF.
                  
               
                     (6)
                  
                  
                     Podľa článku 18 nariadenia Európskeho parlamentu a Rady (EÚ) č. 1380/2013 (4) Komisia posúdila spoločné odporúčanie na základe posúdenia STECF s cieľom zabezpečiť, aby bolo zlučiteľné s príslušnými ochrannými opatreniami vrátane povinnosti vylodiť úlovky.
                  
               
                     (7)
                  
                  
                     Komisia poznamenáva, že v západnej časti Stredozemného mora sa súčasne loví viacero druhov v značne odlišných množstvách, čo sťažuje prístup zameraný na jednu populáciu. Tieto druhy sú okrem toho lovené maloobjemovými rybárskymi plavidlami a vyloďujú sa na mnohých rôznych miestach vylodenia, ktoré sú geograficky rozmiestnené pozdĺž celého pobrežia, čo spôsobuje neprimerané náklady na manipuláciu s nechcenými úlovkami.
                  
               
                     (8)
                  
                  
                     V aktualizovanom spoločnom odporúčaní sa navrhuje predĺžiť výnimku z dôvodu vysokej miery prežitia, ako sa stanovuje v článku 15 ods. 4 písm. b) nariadenia (EÚ) č. 1380/2013, ktorá bola stanovená pre lastúrniky, konkrétne hrebeňovku svätojakubskú (Pecten jacobeus), venušky rodu Venerupis (Venerupis spp.) a venušky rodu Venus (Venus spp.) ulovené mechanizovanými dredžami (HMD), na rok 2022. STECF pripomenul členským štátom dve existujúce štúdie, ktoré sa majú dokončiť na účely ďalšieho posúdenia miery prežitia hrebeňovky svätojakubskej, venušiek rodu Venerupis a venušiek rodu Venus. Keďže dôkazy o miere prežitia týchto druhov nie sú presvedčivé, Komisia zastáva názor, že výnimka z dôvodu vysokej miery prežitia by sa mala do tohto nariadenia začleniť na jeden rok do predloženia relevantných údajov o miere prežitia. Dotknuté členské štáty by mali do 1. mája 2022 Komisii predložiť relevantné údaje o miere prežitia týchto troch druhoch, na základe ktorých bude môcť STECF v plnej miere posúdiť opodstatnenosť tejto výnimky a Komisia bude môcť uskutočniť príslušné preskúmanie.
                  
               
                     (9)
                  
                  
                     V aktualizovanom spoločnom odporúčaní sa navrhuje predĺžiť výnimku z dôvodu vysokej miery prežitia, ktorá bola stanovená pre homára štíhleho (Nephrops norvegicus) uloveného vlečnými sieťami na lov pri dne (OTB, OTT, PTB, TBN, TBS, TB, OT, PT, TX) na roky 2022, 2023 a 2024. STECF dospel k záveru, že existujú vedecké dôkazy o veľmi nízkej miere prežitia tohto druhu v západnej časti Stredozemného mora a v iných regiónoch v júli a auguste. Komisia zastáva názor, že vzhľadom na vysokú mieru prežitia počas zvyšku roka a na vlastnosti výstroja, rybolovné postupy a ekosystém by sa výnimka z dôvodu vysokej miery prežitia mala preto predĺžiť o tri roky s výnimkou júla a augusta každého roka.
                  
               
                     (10)
                  
                  
                     V aktualizovanom spoločnom odporúčaní sa navrhuje predĺžiť výnimku z dôvodu vysokej miery prežitia pre homára štíhleho (Nephrops norvegicus) uloveného košmi a pascami (FPO, FIX) na roky 2022, 2023 a 2024. STECF usúdil, že na podporu tejto výnimky bolo predložené len obmedzené množstvo konkrétnych informácií. Vzhľadom na to, že ide o dosť selektívny rybolov, však Komisia zastáva názor, že výnimka by sa mala predĺžiť o tri roky.
                  
               
                     (11)
                  
                  
                     V aktualizovanom spoločnom odporúčaní sa navrhuje predĺžiť výnimku z dôvodu vysokej miery pre prežitia pagela bledého (Pagellus bogaraveo) uloveného háčikmi a lovnými šnúrami (LHP, LHM, LLS, LLD, LL, LTL, LX) na roky 2022 a 2023. STECF usúdil, že boli predložené dôkazy na podporu tejto výnimky, ale mali by sa vykonať ďalšie vedecké štúdie s cieľom priamo sledovať mieru prežitia odhodených úlovkov Komisia zastáva názor, že výnimka by sa mala predĺžiť o dva roky.
                  
               
                     (12)
                  
                  
                     V aktualizovanom spoločnom odporúčaní sa navrhuje predĺžiť výnimku z dôvodu vysokej miery prežitia pre homára európskeho (Homarus gammarus) a langustovité (Palinuridae) ulovené sieťami (GNS, GN, GND, GNC, GTN, GTR, GEN) a košmi a pascami (FPO, FIX) na roky 2022 a 2023. STECF usúdil, že z predložených dôkazov vyplýva, že výnimka bude mať pravdepodobne nízky vplyv na mieru prežitia, ale mali by sa vykonať ďalšie vedecké štúdie s cieľom priamo sledovať mieru prežitia odhodených úlovkov. Komisia zastáva názor, že výnimka by sa mala predĺžiť o dva roky.
                  
               
                     (13)
                  
                  
                     Spoločné odporúčanie obsahovalo aktualizované vedecké dôkazy o neprimeraných nákladoch na manipuláciu s nechcenými úlovkami. Hoci STECF skonštatoval, že sa poskytli odhady zvýšenia nákladov, zdôraznil, že je ťažké posúdiť, od akej výšky sú náklady neprimerané. STECF skonštatoval, že poskytnuté informácie o neprimeraných nákladoch by sa mohli doplniť a že by sa malo vykonať hodnotenie účinkov výnimky. STECF ďalej skonštatoval, že prioritou by malo byť zníženie objemu nechcených úlovkov používaním selektívneho výstroja alebo chránených morských oblastí. Komisia víta, že skupina na vysokej úrovni Pescamed sa chce pri dosiahnutí zníženia nechcených úlovkov aj naďalej prioritne zamerať na selektívnosť a priestorové obmedzenia rybolovu. STECF skonštatoval, že kombinovaný prístup pri výnimkách de minimis sa vzťahuje na veľkú skupinu druhov, v prípade ktorých dochádza k značne odlišnej miere odhadzovania úlovkov, no dospel k záveru, že vzhľadom na komplexnosť rybolovu v západnej časti Stredozemného mora považuje takýto široký záber za legitímny prístup. STECF okrem toho dospel k záveru, že individuálne výnimky de minimis vzťahujúce sa na jeden druh by pravdepodobne viedli k mnohým samostatným výnimkám, ktoré by sa rovnako ťažko kontrolovali. Komisia zastáva názor, že výnimka by sa mala predĺžiť s navrhovanými percentuálnymi úrovňami.
                  
               
                     (14)
                  
                  
                     Vo svojom spoločnom odporúčaní členské štáty obnovili svoj záväzok zvýšiť selektívnosť rybárskeho výstroja na základe výsledkov aktuálnych výskumných programov s cieľom znížiť a obmedziť množstvo nechcených úlovkov, a to najmä úlovkov, ktoré nedosahujú minimálnu ochrannú referenčnú veľkosť.
                  
               
                     (15)
                  
                  
                     Okrem toho sa členské štáty vo svojom spoločnom odporúčaní zaväzujú identifikovať ďalšie oblasti zákazu rybolovu s cieľom znížiť úmrtnosť juvenilných rýb v prípadoch, keď existujú dôkazy o vysokej koncentrácii juvenilných rýb. Opatrenia navrhnuté v aktualizovaných spoločných odporúčaniach sú v súlade s článkom 15 ods. 4, článkom 15 ods. 5 písm. b) a c) a článkom 18 ods. 3 nariadenia (EÚ) č. 1380/2013.
                  
               
                     (16)
                  
                  
                     Opatrenia stanovené v tomto nariadení majú priamy vplyv na plánovanie rybárskeho hospodárskeho roka plavidiel Únie a súvisiace hospodárske činnosti, a toto nariadenie by teda malo nadobudnúť účinnosť ihneď po jeho uverejnení. Malo by sa uplatňovať od 1. januára 2022,
                  
               PRIJALA TOTO NARIADENIE:
         
            Článok 1
            Plnenie povinnosti vylodiť úlovky
            Povinnosť vylodiť úlovky stanovená v článku 15 ods. 1 nariadenia (EÚ) č. 1380/2013 sa vo vodách Únie západnej časti Stredozemného mora uplatňuje na rybolov druhov žijúcich pri morskom dne v súlade s týmto nariadením.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        a)
                     
                     
                        „geografické podoblasti GFCM („GSA“) sú geografické podoblasti Všeobecnej rybárskej komisie pre Stredozemné more (GFCM) vymedzené v prílohe I k nariadeniu Európskeho parlamentu a Rady (EÚ) č. 1343/2011 (5);
                     
                  
                        b)
                     
                     
                        „západná časť Stredozemného mora“ sú geografické podoblasti GFCM 1, 2, 5, 6, 7, 8, 9, 10 a 11.1, 11.2 a 12.
                     
                  
         
            Článok 3
            Výnimky z dôvodu vysokej miery prežitia
            
               1.   Výnimka z povinnosti vylodiť úlovky podľa článku 15 ods. 4 písm. b) nariadenia (EÚ) č. 1380/2013 pre druhy, pri ktorých z vedeckých dôkazov vyplýva vysoká miera prežitia, sa v Stredozemnom mori uplatňuje na:
               
                           a)
                        
                        
                           hrebeňovku svätojakubskú (Pecten jacobeus) ulovenú mechanizovanými dredžami (HMD) do 31. decembra 2022;
                        
                     
                           b)
                        
                        
                           venušky rodu Venerupis (Venerupis spp.) ulovené mechanizovanými dredžami (HMD) do 31. decembra 2022;
                        
                     
                           c)
                        
                        
                           venušky rodu Venus (Venus spp.) ulovené mechanizovanými dredžami (HMD) do 31. decembra 2022;
                        
                     
                           d)
                        
                        
                           homára štíhleho (Nephrops norvegicus) uloveného všetkými typmi vlečných sietí na lov pri dne (OTB, OTT, PTB, TBN, TBS, TB, OT, PT, TX) v období od januára do júna a od septembra do decembra, každý rok do 31. decembra 2024;
                        
                     
                           e)
                        
                        
                           homára štíhleho (Nephrops norvegicus) uloveného košmi a pascami (FPO, FIX) do 31. decembra 2024;
                        
                     
                           f)
                        
                        
                           pagela bledého (Pagellus bogaraveo) uloveného háčikmi a lovnými šnúrami (LHP, LHM, LLS, LLD, LL, LTL, LX) do 31. decembra 2023;
                        
                     
                           g)
                        
                        
                           homár európsky (Homarus gammarus) uloveného sieťami (GNS, GN, GND, GNC, GTN, GTR, GEN) a košmi a pascami (FPO, FIX) do 31. decembra 2023;
                        
                     
                           h)
                        
                        
                           langustovité (Palinuridae) ulovené sieťami (GNS, GN, GND, GNC, GTN, GTR, GEN) a košmi a pascami (FPO, FIX) do 31. decembra 2023.
                        
                     
            
               2.   Hrebeňovka svätojakubská (Pecten jacobeus), venušky rodu Venerupis (Venerupis spp.), venušky rodu Venus (Venus spp.), homár štíhly (Nephrops norvegicus), pagel bledý (Pagellus bogaraveo), homár európsky (Homarus gammarus) a langustovité (Palinuridae) ulovené za podmienok uvedených v odseku 1 sa okamžite vypustia v oblasti, v ktorej boli ulovené.
            
            
               3.   Členské štáty, ktoré majú priamy hospodársky záujem na rybolove v Stredozemnom mori, predložia do 1. mája 2022 Komisii dodatočné údaje o odhadzovaní úlovkov a akékoľvek iné relevantné vedecké informácie na podporu výnimky stanovenej v odseku 1 písm. a), b) a c). STECF posúdi predložené údaje a informácie najneskôr do 31. júla 2022.
            
         
         
            Článok 4
            
               Výnimky
               de minimis
            
            Odchylne od článku 15 ods. 1 nariadenia (EÚ) č. 1380/2013 sa môžu podľa článku 15 ods. 4 písm. c) nariadenia (EÚ) č. 1380/2013 odhadzovať tieto množstvá:
            
                        a)
                     
                     
                        pokiaľ ide o merlúzu európsku (Merluccius merluccius) a sultánky (Mullus spp.), možno v rokoch 2022 a 2023 odhodiť maximálne 5 % celkového ročného výlovu týchto druhov plavidlami, ktoré na lov používajú vlečné siete na lov pri dne;
                     
                  
                        b)
                     
                     
                        pokiaľ ide o merlúzu európsku (Merluccius merluccius) a sultánky (Mullus spp.), možno v rokoch 2022 a 2023 odhodiť maximálne 1 % celkového ročného výlovu týchto druhov plavidlami, ktoré na lov používajú žiabrovky a viacstenné žiabrovky;
                     
                  
                        c)
                     
                     
                        pokiaľ ide o moronu európsku (Dicentrarchus labrax), morana krúžkovaného (Diplodus annularis), morana ostronosého (Diplodus puntazzo), morana svetlého (Diplodus sargus), morana dvojpruhého (Diplodus vulgaris), garupy (Epinephelus spp.), murmuru pásikavú (Lithognathus mormyrus), pagara striebristého (Pagellus acarne), pagela bledého (Pagellus bogaraveo), pagela červeného (Pagellus erythrinus), pagara atlantického (Pagrus pagrus), polypriona amerického (Polyprion americanus), soleu európsku (Solea solea), zubaticu zlatočelú (Sparus aurata) a krevetu ružovú (Parapenaeus longirostris), možno v rokoch 2022 a 2023 odhodiť maximálne 5 % celkového ročného výlovu týchto druhov plavidlami, ktoré na lov používajú vlečné siete na lov pri dne;
                     
                  
                        d)
                     
                     
                        pokiaľ ide o moronu európsku (Dicentrarchus labrax), morana krúžkovaného (Diplodus annularis), morana ostronosého (Diplodus puntazzo), morana svetlého (Diplodus sargus), morana dvojpruhého (Diplodus vulgaris), garupy (Epinephelus spp.), murmuru pásikavú (Lithognathus mormyrus), pagara striebristého (Pagellus acarne), pagela bledého (Pagellus bogaraveo), pagela červeného (Pagellus erythrinus), pagara atlantického (Pagrus pagrus), polypriona amerického (Polyprion americanus), soleu európsku (Solea solea) a zubaticu zlatočelú (Sparus aurata), možno v rokoch 2022 a 2023 odhodiť maximálne 3 % celkového ročného výlovu týchto druhov plavidlami, ktoré na lov používajú žiabrovky a viacstenné žiabrovky;
                     
                  
                        e)
                     
                     
                        pokiaľ ide o moronu európsku (Dicentrarchus labrax), morana krúžkovaného (Diplodus annularis), morana ostronosého (Diplodus puntazzo), morana svetlého (Diplodus sargus), morana dvojpruhého (Diplodus vulgaris), garupy (Epinephelus spp.), murmuru pásikavú (Lithognathus mormyrus), pagara striebristého (Pagellus acarne), pagela červeného (Pagellus erythrinus), pagara atlantického (Pagrus pagrus), polypriona amerického (Polyprion americanus), soleu európsku (Solea solea) a zubaticu zlatočelú (Sparus aurata), možno v rokoch 2022 a 2023 odhodiť maximálne 1 % celkového ročného výlovu týchto druhov plavidlami, ktoré na lov používajú háčiky a lovné šnúry.
                     
                  
         
            Článok 5
            Nadobudnutie účinnosti a uplatňovanie
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
            Uplatňuje sa od 1. januára 2022 do 31. decembra 2024.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 172, 26.6.2019, s. 1.
         
            (2)  Delegované nariadenie Komisie (EÚ) 2017/86 z 20. októbra 2016, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v Stredozemnom mori (Ú. v. EÚ L 14, 18.1.2017, s. 4).
         
            (3)  Správy Vedeckého, technického a hospodárskeho výboru pre rybárstvo (STECF) – Hodnotenie spoločných odporúčaní týkajúcich sa povinnosti vylodiť úlovky (STECF-21-05), 2021. Úrad pre vydávanie publikácií Európskej únie, Luxembursko. K dispozícii na adrese: https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
         
            (5)  Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44).